I prins a tignî alte la vuardie su lis prospetivis de gjestion dal dirit al studi cu la gnove idee de Regjon di inmaneâ une Fondazion in lûc dai doi Erdisu a son propit lôr, i students universitaris. Par chest a stan lavorant a un apontament public dulà che a frontaran la cuistion cu la metodologjie di lavôr che si adate a students universitaris: no cjacaris, ma une analisi funzionâl dal dirit al studi e une analisi comparative dai doi organisims che cumò a lavorin in chest cjamp: l’Erdisu di Triest e chel di Udin.
Une iniziative che e rive daspò il prin resonament che e veve fat propit la rapresentance dai students dal Coordenament regjonâl pe alte formazion dal Friûl-Vignesie Julie, sintûts i programs che e à la Regjon, cussì come che ju à presentâts l’assessôr regjonâl ae Istruzion e Universitât, Roberto Molinaro: une fondazion di partecipazion, tant a dî un ent di dirit privât unic par dute la regjon, garantint la rapresentance dai student e i stes finanziaments regjonâi, se no di plui (11,5 milions tal 2011, confermâts tal 2012).
I TRÊ DUBIS DAI STUDENTS_ Dut câs, a son trê lis perplessitâts mostradis propit dai students in forme unitarie, ven a stâi tant chei di Udin che chei di Triest: la funzion dai privâts te Fondazion; il fat che si è in spiete di une gnove normative nazionâl in fat di dirit al studi; la unificazion teritoriâl de gjestion dal dirit al studi.
«Achì no je cuestion di difindi cjampanii – a àn sotliniât – si trate invezit di tignî ben presint che lis necessitâts locâls a son diferentis tra Udin e Triest, par vie che ogni realtât e à lis sôs peculiaritâts, che a riscjin di no jessi consideradis ad implen intune situazion aministrative unificade». In sumis, ur pâr al è che i doi Erdisu a àn mecanisim di funzionament difarents par vie che difarent al è il criteri di gjestion. Par chest a son modei dificilmentri standardizabii, si ben che in dì di vuê a conventin razionalizazions.
LA PERPLESSITÂT DE COMPAGNO_ Dal retôr di Udin, la professore Cristiana Compagno, nissun prejudizi ideologjic in mert al dissen regjonâl e nancje a programs di razionalizazion, come che par altri e dimostre la sô azion in chescj agns ae Universitât di Udin. Lis sôs a son osservazions che a partissin de analisi dal progjet come che al è stât presentât: «Il dissen juridic di chest sogjet di dirit privât che al metarès in cubie i doi Erdisu nol è clâr e nancje i problemis economics-strategjics che al varès di risolvi», e spieghe. E po e zonte: «In ogni procès di razionalizazion, prin si definissin a clâr i obietîfs economics-strategjics, po si fasin lis simulazions di ce che al varès di deventâ e su chestis fondis si decît». Si che duncje, in chest moment, «stant la inciertece funzionâl e strategjiche dal progjet de Fondazion o pant lis mês perplessitâts, par vie che no viôt a clâr. O viôt invezit benon – e continue – i potenziâi pericui di une uniche Fondazion, in mert ae aderence a lis esigjencis specifichis dai students de Universitât di Udin; al vignî al mancul de sinergjie tra l’Erdisu e la Universitât, sedi par i servizis imobiliârs, sedi par chei ae persone e in definitive il pericul di câl de cualitât dai servizis pai nestris students». Cun di fat, i servizis leâts al dirit al studi a son come un vistît di un sartôr: a àn di jessi su misure e chest al compuarte une contiguitât tra l’organisim che ju eroghe e la Universitât e une operativitât sul teritori.
FONTANINI CUINTRI DE FONDAZION UNICHE_ De bande de politiche, il president de Provincie di Udin si è pronunciât a favôr de Fondazion, ma al à metût un “alt” ae Fondazion uniche: «Une sole no va ben, e convente une par ogni Universitât – al conferme –. A son difarentis e si scuen difindi la autonomie di ognidune e des lôr diferencis, si no a saltin fûr dome pastiei. E stant che o savìn cemût che son ladis lis robis pal passât, o dîs in anticip: vonde penalizâ il Friûl». ■
Antonella Lanfrit
ISTRUZION. In difese dal Friûl, no dai cjampanii............
I prins a tignî alte la vuardie su lis prospetivis de gjestion dal dirit al studi cu la gnove idee de Regjon di inmaneâ une Fondazion in lûc dai doi Erdisu a son propit lôr, i students universitaris. Par chest a stan lavorant a un apontament public dulà che a frontaran la cuistion cu la metodologjie di lavôr che si adate a students universitaris: no cjacaris, ma une analisi funzionâl dal dirit al studi e une analisi comparative dai doi organisims che cumò a lavorin in chest cjamp: l’Erdisu di Triest e chel di Udin.
fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn